Bak saboeh beungoeh, sidroe pemuda ganteng nama jih hana meusoe (versi jih tok) ka siap ngen si oen andoek merk Badminton. Warna ka ijoe itam hana meutateuoh peugah karna sithon sigoe keuneng rhah ka phak leuh, nyan napalet bak takue lom. Di sangak keunoe sigoe, disangak keudeh sigoe, kaaaaatroeh. Ban di tachah dikeu pintoe kama manoe di kheun lah saboeh lagu paleng hayeu bak geulinyung jih toek. Hana abeh dikheun lagu ka keuneng seurapa but Mak jih, gepeugah saket utak bak geudengoe, seukhe lam-lam ruhueng igoe.
Lam kama manoe jih hana dimanoe laju, tapi bak na peurasa ie dilee`, nyankeuh pekateun ureung beue seuit han gadeh-gadeh. Leuh nyan dichok sikat ngen ubat igoe diboeh lagee bak iklan, punoeh leuh sikat igoe, padahay ka gepeuingat le Mak jih, han ek geubloe ubat igoe lhee` uroe sigoe, man jih cit kreuh that utak han ek le gepeugah ita-ita soet. Kakeuh meunan laju, aneuk cit ka kureung aja. Disikat lah igoe nyang ka tebay ngen `eek igoe karna baroe tuwe disikat. Bak di sikat dimeusue troeh-troeh u luwa, dikira le Mak jih tengeh disikat moun, Mak jih pih senang, padahay pat tacok, igoe lee`h dipikee` meunjeng, nacan telheup sikrak-krak.
Leuh nyan dicok lah sabon manoe sirkak, bak meuraba-raba ka salah cok, ka roh meucok sabon Sampan nyan biasa geupekek le Mak jih keu rhah luweu dalam Abu jih. Lee`h hana rasa jih, ek hana ditepeu peubeda toeh sabon manoe, toeh sabon semeurhah, memang jih ka mate rasa. Leuh dimanoe dijak laju u kama jih. Troeh lam kama diboeh phon, ubat geutiek hana merk yang dibloe bak uroe peukan, diboeh minyeuk oek merk Barbara jampu ngen Tancho ijoe, minyeuk Jeulanta bacut ngen minyeuk Amla bacut. Di sugoet u likoet tupat leuh lagee raja judi bak pilem hongkong. Diboeh minyeuk prêit merk Fanbo meuka nah lagee ken bee aneuk muda tapi bee dukon, maboek leuh menyoe si gam nyan lewat.
Kaleuh diboeh nyan bandum, jinoe dipakek leweu dalam merk Bontek warna kuah leumak dibloe limoeng thon u likoet yang ka putoh karet, ruhung bacut, meu eek lalat lom dan bajee salang meujareng-jareng warna mierah dipasoe u dalam kolor. Leuh nyan dipakek leweu lee merk Amco teubay that, kreuh ceukang, meuka Mak jih watee geurhah geteumeunak meusalop leuh, hek that bak geucupat gepeugah. Nyan watee gosok pih sigoe hek bak geulipat, payah press ngen palee limoeng kiloe. Leuh nyan dipakek bajee` kemeja warna mierah hue warisan Abu jih watee` muda era PKI pakek kupnat dilikoet, hana tuwoe dipasoe bajee` u dalam ngat hie lagee` artis-artis pilem India. Hana tuwoe dipakek taloe keuieng merk Dunhil warna cokeulat nyang ka leukang.Sipatu legenda merk Apache pih kasiap, hana tuwoe dipakek token bola warna hana taturie le. Bandum ka bereh, sigoe treuk dikalon kaca, peu yang kureung. Bak di puta keunoe diputa keudeh, dilingiek keunoe dilingiek keudeh, rupa jih beudak hana diboeh lom. Dicok lah bedak, diplee` bak paleut jaroe, karna hana hati-hati roh le that roe, tutop hana pais le. Bak diboeh bak muka yang itam nyan, ka deuh supak bacut hana that deuh le itam. Beudak pih na roe bak bajee` tapi hana ditepeu geurtoek.
Oek kameukilap, bajee` u dalam, leweu lee, taloe keuieng, sipatu bereh, ka wangi lom, hana tuwoe cit lhee` krak manek yang dibloe bak uroe peukan meupalet bak taku jih, jadi ka keren lah (versi jih ken versi gob). Hp ka bak jaroe, sira diteubiet, cara jak pih kahana mepeule, sapay bajee` siblah ditarek u wateuh ee`h seungkee`. Bak dijak, u luwa, jaroe meugawang-gawang hana dithee` kateupee`h ee`k manoek yang ban ditoeh, dipeurasa bacut agak seum-seum meunan, “Nyoe keuh yang gepeugah jue-jue ee`k manoek” ka meupikiran troeh bak ayat nyan jih. Ee`k manoek bunoe ken dijak rhah tapi jak sampoeh bak naleung, padahay bee` ken hana gadoeh. Memang jih aneuk manyak mumang, hana di seumikee` meubacut, dak jeut ta troem.
Laen ka bereh walapun jaroe meubee` ee`k manoek bacut, jinoe tengoeh dipikee` ngen jak, dikalon ukeu hana dijak u likoet pih hana sapeu, teduek jih bak panteu yup moeh. Bak karap putoeh asa deuh lah sitang Honda CB Abu jih, lam hate “nyoe ka can”. Rupajih bak dipeutoe keunan, jih that-that icais laju, na raga eungkoet meujanthang bak sila likoet. Neuk dipinah hana ditejeut, yoe jih keu Abu, menyoe dipinah nyan siap-siap geulhad bak tiang lestrek. Teduek lom jih bak panteu soet, sira-sira duek dipikee` “kiban cara kujak? Rugoe that uroe nyoe”. Troeh lah rahmat, dari jeuoh deuh adoe jih woe sikula ngen itangen Unta megeuratan, jari na yang kaputoeh sineuk-neuk sapat, tapi hana laen kajeut cit.
Ka jadeh di cok itangen adoe jih, ka dijak jih. Sira di weng-weng itangen dimeulague yang ka top that bak jih bak gob cit han ek meudidengoe. Hp bak kheih pih di cok dan diteugen-teugen padahay hana mepeu pih, panggilan masuk tan, kotak masuk pih tan yang na panggilan keluar, nyan pih hana soe angkat, bak kotak masuk yang na cit dari telkomsel atoe M-Kios. Seulama na Hp hana meusoe telpon, meu telpon salah sambong han tom, man ka kira keudroe kiban broek ureung. Cit hana pat pakek ancoe leuh ureung.
Bak di rawe-rawe itangen ka lois, dikalon u muyueb rupajih rante ka putoeh that icais jih. Ken dipeugoet itangen aju u bengkee` tapi dicok itangen dibloeh-bloeh, ditroem, yang hana pre teumeunak, memang abah jih kutoe leuh sama lagee` broeh.
Lam uroe tarek lewat lah sidroe dara cukop tari ceudah rupa dikeu jih. Mata si gam nyan han meutumee` klep, abah jih teuhah, lidah teuset u luwa bacut roe ie babah meutep-tep bak bajee` jih. Dipeu cebeu droe jih jak sapa dara nyan, “Noeng aneuk supoe kah?” “Katem meukawen ngen Kee`?” dituri tan nyan jak tanyoeng, ken ilhab, cit apa bangay jih. Ka ureung moden meunan hana dithee` droe. Si dara ceudah rupa nyan hana diseuoet sapeu tapi dicok laju umpang kreh-kroeh di pekeu u abah droe. Muntah that jay di tubiet aju rap hana pat piyoh.
Dikalon lah le Abu si dara nyan, dipeuplueng aju bak mantri jeumaroem jak pareksa aneuk dara geuh. Jadi hasil pareksa le mantri jeumaroem nyan, gepeugah muntah jih gara-gara si gam kloe prip nyan. Abu si dara nyan that-that icais geudengoe peu yang dipeugah le mantri jeumaroem nyan. Hana geupeubree` le, geu cok parang yang meusangkoet bak palang likoet Honda geuh, neuk geutak bak takue apa sudoek nyan.
Bak jalan mereumpoek lah ngen si gam nyan, parang bak jaroe ka siap neuk tak, si gam nyan rupajih ka meuhoe peu maksud Abu si dara ceudah rupah nyan. Jih pih di plueng tapi Abu si dara nyan meutumee` cit geutak. Si gam nyan pih keneng tapi meleset bak leuboe jih, untoeng hana meupacak, karna leweu lee jih cukop teubay, maklum leweu lee jameun ceukang leuh hana lawan.
Nyan keuh eh nan ceurita si gam yang cukop ganteng bak dikira le droe jih, menyoe gob kalon lakee` troem di tempat. Ganteng nyan bandum versi droe jih gob teutee` ken bandum. Soe-soe kalon jih dak jeut dibloeh-bloeh u wateuh, menyoe peurlee` ditanoem udep-udep, dak jeut geutanyoe bek lagee` nyan.
Penulis
Akfil Zuliandri
Alamat Jalan Musolla no 7 Ds. Pasar Paloh Padang Tiji, Kab. Pidie
ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn plt_Latn min_Latn